Komang Adnyana
Mikayunin indik sepi sané ngeliput manah i manusa, miwah kabiahparan sané nibénin ring kauripané, inget tiang ring JM.Coetze, pangawi sané molihang nobel sastra warsa 2003. Kakalih novel dané sané rasayang tiang pinih utama, The Life & Time of Michael K miwah Disgrace, ngangobin pisan.
The Life &Time of Michael K nyeritayang indik jadma cacad mawasta Michael K. Lekad cungih, K, asapunika paragina ring novel puniki kasambat saking ajeng ngantos pamuput, idup “doh” saking anak lianan. Ipun wénten ring tengahing warga, pasliwer ring marginé ramé, kéwanten sakadi tan wénten.
Asing anak manyingak kapiangen, duaning pastika sampun ketarka K idup kalara-lara. Sami ngantenang K lek dados jadma cungih, kimud lan idupnyané setata nyelselin raga. K ring keneh anaké lianan wantah K sané cacad, sané pacul, sané belog tur tan paguna.
Olih méménnyané, K taler sakadi ngawetuang pakeweh kémanten. Lekad dané sané cacad yukti doh saking pangapti. Ipun raris kasekolahang ring sekolah khusus. I rika K uning, ipun mabinayan. Sira sané minayang? Panarkan anaké lianan. I rika K uning, cacadnyané wantah pakeweh majeng anak lianan diastun ipun paragayan nénten marasa cacad punika ngawinang manahnyané kirangan.
Ri sampun méménnyané lingsir tur sungkan, K memanah pacang ninggal Cape Town, mawali ka tanah palekadan méménnyané ring Prince Albert. Nanging biuta sangkaning perang saudara ring sajebag Afrika ngawinang tetujonnyané nénten prasida molih. Ring tengahing margi, méménnyané ngalahin lampus. K taler kaejuk olih tentara keamanan, kasengguh pemberontak, santukan tan madué surat identitas. K sané idupnyané sarahina newek, matimpal sepi, ne mangkin kalah ring penarkan anake lianan, ring titah anake akeh.
Disgrace taler indik kabiahparan jadma ring kauripane. Kacritayang David Lurie wantah dosen bahasa lan seni ring Universitas Cape Town. Ipun sampun pang kalih dados anak lanang balu, mapalasan saking kurenannyane. Indik kama, rasa dot sareng anak luh, mautsaha pisan ipun pacang ngicalang. Kemaon tan prasida puput antuk ipun.
Ri sedek dina anu, ri kala wengi, David Lurie nganikain silih sinunggil mahasiswinnyané mangda rauh ka umahnyané. I rika makakalih nginum-inuman miwah ngajengang. Tan pasangkan makakalih kalulutan smara. Magulet ngulurin indria. Pungkuran patemon smara sané rasayang ipun wantah sangkaning pada tresna lan adung kayun punika matungkalikan ring panampen mahasiswinnyané.
Lurie kasambat dosen jaruh, buduh tekén anak luh, lémpas saking swadharma, miwah kasambat marikosa. Olih komite kampus, ipun kapréntah mangda nunas ampura, ngakuin kapelihannyané. Kéwanten Lurie cendet nulakang. Ipun tan marasa iwang. Puniki ngawinang ipun ngemasin muputang swaginannyane dados dosén ring Universitas Cape Town.
Sinambi negdegang kayun, lan nyurat reriptan mabantang antuk puisi Lord Byron, Lurie jenek ring Eastern Cape sareng pianaknyané, Lucy. Ipun majemu nyalanin idup, dados petani bunga miwah miara ubuh-ubuhan. I rika raris bencana kaping kalih nibenin. Begal ngemaranin umah ipun. Pianaknyané kaprejaya, ngantos mobot. Kenehnyane dekdek lepug. Semaliha bencana sekadi tan surud-surud ngintip padéwékannyané makakalih santukan ipun soroh kulit putih, mabinayan sareng soroh jadma makulit selem sané ketah ring Afrika.
Disgrace sakadi karipta dangan lan élah pisan olih Coetze, diastun daging satuannyané banget ngeresresin. Disgrace wantah carita indik manusa sané sadia nandang pakéweh idupnyané, nénten makelid napimalih malaib, diastun punika marupa rasa lek kalintang nista. Paragina-paragina ring novel puniki magutin bencana miwah kasengsaran pinaka pemargin idup sane lumrah, duaning pakibeh kauripane gumanti kadi asapunika! Kedék, sebet, di duur, ulung, makakeb, sakit, malinder tan pegat.
Kekalih novel puniki sakadi adung lan satinut. The Life & Time of Michael K miwah Disgrace nyihnayang Coetze madohan (berjarak) saking paraginannyané. Téknik puniki tepet pisan santukan abah, agol lan ambek paraginannyané prasida kauningin tuah saking parilaksanannyané kémanten.
Coetze boya ja pangawi sané seneng nelatarang mangda tatas indik K asapuniki, K asapunika, kenehnyané sebet, miwah sané lianan. K kasinahang saking pidabdabnyané sarahina, majalaran antuk parilaksanannyané pinaka jadma cacad sané kaliput sepi miwah “kasepekang” ring jagaté. K sané kenehnyané ngapung néwék ring guminé linggah kéwanten sakadi ngengsut ring genahé cupit tan sida makiselan. Téknik madohan saking paraginannyané puniki taler ngawinang Coetze dangan pisan nyatuayang indik kabiahparan sané nibénin David Lurie taler rikala pianaknyané kaprejaya ring Disgrace.
Coetze sakadi muktiang, wénten téja ring manahé biahpara, wénten api di kenehé sepi. Sampunang ampah! Sampunang nyampahang!
umb_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn